पूरे 16 साल पद्मिनी ने इसी तरह दिन-रात मेहनत कर बिताये। इस दौरान उन्होंने दस हज़ार से ज़्यादा युवाओं में ज्ञान बाँटकर उन्हें रोज़गार दिलवाया। पद्मिनी कहती हैं," युवाओं को कम्प्यूटर की भाषा सिखाने में मुझे बड़ा मज़ा आता है। मैंने जो सीखा और समझा वही युवाओं को बताया और सिखाया। मेरे पास जो युवा आते थे, मैं उन्हें उनकी क़ाबिलियत के हिसाब से उन्हें नौकरी के अवसर दिखाती थी। इंटरव्यू कैसे देना है ये भी समझाती थी। मेरे पास ज़्यादातर लोग ऐसे आते थे जो ग्रामीण परिवेश से होते थे। चूँकि मैं भी ग्रामीण परिवेश से ही हूँ मैं उनकी दिक्क़तों को समझती हूँ। मैं कोशिश करती कि उन्हें टेक्नोलॉजी और टूल्स का ज्ञान देने के अलावा उनका उत्साह और हौसला भी बढ़ाऊँ। मुझे लगता है मैं काफ़ी हद तक कामयाब रही हूँ।"